Team India
జనవరి 5 నుంచి దక్షిణాఫ్రికా పర్యటనకు కోహ్లీసేన
న్యూఢిల్లీ: వచ్చే ఏడాది జనవరిలో టీమిండియా దక్షిణాఫ్రికాలో పర్యటించనుంది. ఇరు జట్ల మధ్య జనవరి 5 లేదా 6 నుంచి కేప్‌టౌన్‌ వేదికగా తొలి టెస్టు మ్యాచ్‌ జరిగే అవకాశం ఉంది. ఈ మేరకు సిఏస్‌ఏ, బిసిసిఐ మ్యాచ్‌ల తేదీలను మరికొన్ని రోజుల్లో ఖరారు చేస్తాయని ఈఎస్‌పిఎస్‌ క్రిక్‌ఇన్‌ఫో తెలిపింది. ఈ ఏడాది ఆరంభం నుంచి దక్షిణాఫ్రికాలో టీమిండియా పర్యటన గురించి చర్చలు జరుగుతున్నా ఇరు బోర్డులు ఒక నిర్ణయానికి మాత్రం రాలేదు. అయితే ఐసిసి ఫ్యూచర్‌ టూర్‌ ఫ్రోగామ్స్‌ ప్రకారం భారత్‌-దక్షిణాఫ్రికా జట్ల మధ్య 4 టెస్టులు, 3 వన్డేలు, 3 టీ20 మ్యాచ్‌లు జరగనున్నాయి. కాగా,స్వదేశంలో శ్రీలంకతో సిరీస్‌ డిసెంబర్‌ 24న ముగియనుంది. దీంతో ఈ ఏడాది చివరి వారం వరకు దక్షిణాఫ్రికాకు తీరిక లేని షెడ్యూల్‌ వల్ల భారత ఆటగాళ్లకు విశ్రాంతి అవసరమని బిసిసిఐ ఇప్పటికే చెప్పిన సంగతి తెలిసిందే. ఈసిరీస్‌కు ముందు ప్రాక్టీస్‌ కోసం ఒక సన్నాహక మ్యాచ్‌ కూడా నిర్వహించాలని క్రికెట్‌ దక్షిణాఫ్రికా ను బిసిసిఐ కోరింది. ఏదేమైనా రెండు బోర్డులు చర్చించి నిర్ణయం తీసుకుంటే పూర్తి స్పష్టత లభిసుంది. దక్షిణాఫ్రికా పర్యటన ముగిసిన అనంతరం శ్రీలంకకు వెళ్లి ముక్కోణపు టోర్నీలో పొల్గొంటుంది.